als_Latn dik_Latn sag_Latn
Tri partitë e bllokut, Lidhja Demokratike e Kosovës, Aleanca për Ardhmërinë e Kosovës dhe Nisma për Kosovën, janë të vendosura që të mos bëjnë koalicion me Partinë Demokratike te Kosoves.
Tri partitë e bllokut, Lidhja Demokratike e Kosovës (LDK), Aleanca për Ardhmërinë e Kosovës (AAK) dhe Nisma për Kosovën, janë të vendosura që të mos bëjnë ndonjë koalicion të mundshëm me Partinë Demokratike të Kosovës (PDK), përkundër ngërçit politik të krijuar në vend. Zyrtarë dhe lider të këtyre partive pohojnë se ata tashmë kanë bërë një marrëveshje dhe se kurrë nuk do të bëheshin pjesë e një keqqeverisje me partinë e Thaçit, e cila sipas tyre i ka sjellë vendit dëme të mëdha.
Lideri i LDK-së Isa Mustafa, ka thënë për KosovaPress, se janë të vendosur që të mos bëjnë koalicion me PDK-në. Evendimi për të mos bërë koalicion me këtë parti, sipas tij është si rezultat jo i inateve, por i parimeve dhe orientimit të tyre, për të bërë ndryshime, gjë e cila është e pamundur të bëhet me PDK-në. Mustafa po ashtu theksoi se ky nuk është orientim personal dhe nuk lidhet me figura të veçanta të PDK-së, por lidhet me sistemin që është ndërtuar deri me tani nga kjo qeverisje, e cila po kalon në një sistem sundues.
“Arsye për këtë është qeverisja e deritanishme e PDK-së. Sepse konsiderojmë se kemi ngecje të mëdha sa i përket ndërtimit të shtetit ligjor, zhvillimit ekonomik dhe perspektives evropiane të Kosovës. Ne nuk shohim ndonjë mundësi që me PDK-në të bëjmë ndryshime, për arsye se kemi të instaluar një qeverisje e cila e ka kapur shtetin. Prandaj, jemi marrë vesh me AAK-në, me Nismën, kemi përkrahjen e Vetëvendosjes, që të bëjmë ndryshime dhe orientimi ynë është që të bëjmë ndryshime në këtë vend. Nuk është orientimi personal ose nuk lidhet me figura të veçanta të PDK-së, por lidhet me sistemin që është ndërtuar deri më tani nga kjo qeverisje që po kalon në një sistem sundues. Sepse vet fakti i vendimit të Gjykatës Kushtetuese, flet se janë kap të gjitha institucionet dhe ne dëshirojmë që të bëjmë një lirim të këtyre institucioneve, që ato të jenë të pavarura dhe të ndërtojmë një shtet i cili do të jetë shtet ligjor”, pohoi Mustafa.
Edhe Avni Arifi, nga Aleanca për Ardhmërinë e Kosovës (AAK) ka dhënë arsyet e kësaj partie, se pse ata nuk preferojnë të hyjnë në koalicion me PDK-në e Hashim Thaçit. Ai thotë për KosovaPress se nuk duan të bëhen pjesë e një koncepti të tillë qeverisës, duke pohuar se qeverisja Thaçi 3, do të ishte fatale për vendin. Ndërkaq, thotë se ata tashmë kanë marrëveshje me LDK-në dhe Nismën dhe se marrëveshjet e arritura duhet të respektohen deri në fund.
“Janë disa arsye pse ne nuk bëjmë koalicion me PDK-në. E para sepse para zgjedhjeve kemi thënë se nuk bëjmë koalicion me PDK-në. Dhe nuk do të bëhemi pjesë e konceptit qeverisës Thaçi. Kjo ka qenë dhe për zgjedhjet e 2010-ës, edhe tash. E dyta është sepse ne kemi një marrëveshje me LDK-në dhe Nismën. Njëherë e përgjithmonë duhet të merret vesh dhe të kuptohet në Kosovë se kur të bëhen marrëveshjet, ato bëhen për me u rrespektu deri në fund. Kemi bërë marrëveshje, e respektojmë deri në fund. E treta është se do të ishte fatale për Kosovën, qeverisja Thaçi 3. Kosova ka një imazh jashtëzakonisht të keq që nuk është pa të drejtë. Në Kosovë ka një shkallë ekstreme të korrupsionit”, ka thënë ai.
Arifi më tej thekson se është shumë e rëndësishme që në këtë fazë të ketë ndryshime dhe se këto nuk mund të arrihen me PDK-në, e cila ka bërë që korrupsioni në vend të jetë në një shkallë kaq të lartë.
Megjithëse thotë se e respektojnë PDK-në dhe vlerat që ka, konsideron se është në interes të Kosovës që PDK-ja si partia më e madhe të shkoi në opozitë, të reformohet dhe të evitoj defektet, të cilat i kanë shfaqur haptazi dhe të cilat e kanë dëmtuar me të vërtetë Kosovën, gjatë këtyre viteve të qeverisjes. Ndërsa, thotë se lideri i PDK-së, Hashim Thaçi, ka instaluar një koncept qeverisës të dëmshëm për Kosovën.
“Lideri i PDK-së ka instaluar një koncept qeverisës të dëmshëm për Kosovën. PDK, është parti e madhe e Kosovës, që ka shumë njerëz me shumë vlera. Mirëpo koncepti qeverisës, i cili është instaluar në shtatë vitet e fundit, nuk i ka bërë nder as PDK-së…Kur themi Hashim Thaçi, aty po krijohet përshtypja se është personale. Nuk është personale. Asgjë personale me asnjë njeri. Mirëpo koncepti qeverisës i tij është i identifikuar me të. Sepse ai është kreator i këtij koncepti qeverisës dhe është implementues. Dhe besoj se ky nuk i ka bërë të mira Kosovës. Pa e mohuar ndonjë të arritur në ndonjë sektor të caktuar të zhvillimit të shoqërisë”, ka pohuar Arifi.
Ndërsa, Bilall Sherifi nga Nisma për Kosovën, thotë për KosovaPress se po të besonin që PDK-ja do t’ sjellëndryshime, do të qëndronin në këtë parti, pjesë e së cilës ishin deri vonë. Ai thotë se votat nuk i kanë marrë për të qeverisur bashkë me PDK-në, por për të ndryshuar qeverisjen e deritanishme.
“Ne ishim në PDK, dolëm e krijuam subjektin tonë politik dhe tërë kohen gjatë fushatës zgjedhore, votat i kemi kërkuar për ta ndryshuar qeverisjen e vendit. Elektoratit, votuesve tanë u kemi premtuar se në legjislaturën e ardhshme, në mandatin e ardhshëm qeverisës, do tëqeverisim me të tjerët të cilët premtojnë ndryshimin e modelit dhe mentalitetit qeverisës në Kosovë. Pra, ne dëshirojmë të jemi koherent, konsistent me atë që u kemi premtuar zgjedhësve. …Arsye tjetër është se tanimë ne kemi një koalicion me LDK-në dheAAK-në dhe mendojmë se duhet të ndërtohet një standard ku marrëveshjet nuk bëhen vetëm sa për sy e faqe, apo sa për të rrit pazar. Marrëveshjet kur të bëhen duhet të analizohen. Por kur të bëhen nuk guxojnë të ndryshojnë për çfarëdo arsye tjetër”, tha ai.
Ndërsa, këmbëngul se ky refuzim për koalicion me partinë e Thaçit, s’ka të bëjë me atë si individ, por me modelin e qeverisjes që ka instaluar ai.
“S’ka të bëjë këtu Hashim Thaçi si individ, apo PDK-ja si parti. Modelin e qeverisjes që e ka instaluar. Dëshirojmë t’i japim Kosovës një model tjetër. Një mënyrë tjetër të qeverisjes”, ka pohuar Sherifi.
Ndryshe, në seancën e 12 shtatorët përfaqësuersit e bllokur shprehen se do të angazhohen që pjesë e tyre të jetë edhe Lëvizja Vetvendosje. kpress
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn